সামনের টেবিলে রয়েছে একরত্তি শিশু। মা কাজ করে চলেছেন নিজের মনে। উত্তরপ্রদেশের এক পুলিশকর্মীর এমন কর্মনিষ্ঠ ছবিই এখন ভাইরাল সোশ্যাল মিডিয়ায়।

এই বিষয়ে অন্যান্য খবর

না, ইনি ঘুষ নেননি, ফেসবুক ছাপিয়ে এখন বাস্তবেও নায়ক বাংলার এই এএসআই


এক সর্বভারতীয় সংবাদমাধ্যমে প্রকাশিত প্রতিবেদন অনুযায়ী, ওই মহিলা পুলিশকর্মীর নাম অর্চনা জয়ন্ত। উত্তরপ্রদেশের ঝাঁসির একটি থানার কনস্টেবল তিনি। সম্প্রতি তাঁর একটি ছবি ভাইরাল হয় সোশ্যাল মিডিয়ায়। নিজের আট মাসের সন্তান অনিকাকে নিয়েই থানার কাজ সামলাচ্ছেন তিনি। উত্তরপ্রদেশের পুলিশের সিনিয়র অফিসার রাহুল শ্রীবাস্তব প্রথমে টুইট করে সেই ছবি পোস্ট করেন। টুইটে, অর্চনাকে ‘মাদার কপ’ বলেও উল্লেখ করেন তিনি।
দেখুন সেই টুইট—

Meet ‘MotherCop’ Archana posted at kotwali jhansi for whom the duties of motherhood & the department go side by side !
She deserves a Salute !! pic.twitter.com/oWioMNAJub
— RAHUL SRIVASTAV (@upcoprahul) October 27, 2018

২০১৬ সালে অর্চনা পুলিশে যোগ দেন। তাঁর আরও দুই সন্তান রয়েছে। অর্চনার স্বামী গাড়ির কোম্পানিতে কাজ করেন। অর্চনার এমন কর্মনিষ্ঠ মনোভাব দেখে তাঁকে এক সিনিয়র পুলিশ অফিসার হাজার টাকা পুরস্কারও দিয়েছেন।
জানা গিয়েছে, এমন ছবি সামনে আসার পরেই অর্চনাকে বাড়ির কাছে একটি থানায় পোস্টিং দেওয়া হয়েছে, যাতে যাতায়াতে সমস্যা না হয়। আগ্রার কোনও একটি থানায় অর্চনাকে পোস্টিং করা হয়েছে বলে খবর। 
টুইটারের নেটিজেনরা প্রশ্ন তুলেছেন, থানার মধ্যে যাতে মহিলা পুলিশকর্মীরা তাঁদের সন্তানকে নিয়ে আসতে পারেন তার জন্য উপযুক্ত পরিবেশ থাকুক। সেইসঙ্গে অর্চনার কাজের প্রতি মানসিকতাকে ‘স্যালুট’ জানাচ্ছেন তাঁরা।